擬九頌  其二
作者：程公許
朝代：宋

paragraphs: 馳余馬兮南北，慨永懷兮故國。
豈喬木兮吾敬，繄世臣兮取則。
許史兮金張，煜煜兮煌煌。
薰天兮富貴，達觀兮粃糠。
水有源兮木有本，傳不傳兮天若吝。
彼高密兮崇門，後何稱兮子孫。
維指李兮蟠根，光萬丈兮斯文。
父子兮昆弟，面命兮叮嚀。
闖戶兮車不停軌，滿堂兮烜朱與紫。
顧所重兮未然，寧以彼兮易此。
佩禮義兮服詩書，保厥美兮久不渝。
百世兮嗣守，張赫奕兮吾閭。
守一經兮範金石，寧鄭公兮專通儒。